Καθεδρικός ναός του Ρίο ντε Τζανέιρο

Ο Μητροπολιτικός Καθεδρικός Ναός του Αγίου Σεβαστιανού (πορτογαλ. Catedral Metropolitana de São Sebastião) γνωστότερος απλώς ως η Μητρόπολη του Ρίο ντε Τζανέιρο (Catedral Metropolitana do Rio de Janeiro) ή και ως Νέος Καθεδρικός Ναός, είναι χριστιανικός ναός και έδρα της Ρωμαιοκαθολικής Αρχιεπισκοπής του Αγίου Σεβαστιανού του Ρίο ντε Τζανέιρο. Βρίσκεται στο κέντρο της πόλεως Ρίο ντε Τζανέιρο της Βραζιλίας. Ο ναός τιμάται στο όνομα του Αγίου Σεβαστιανού, του πολιούχου του Ρίο ντε Τζανέιρο.

Αρχιτεκτονική
Ο ναός σχεδιάσθηκε από τον Εντγκάρ ντε Ολιβέιρα ντα Φονσέκα (Edgar de Oliveira da Fonseca) σε μοντέρνο στιλ, εμπνευσμένο από τις πυραμίδες των Μάγια.Official cathedral website Ανεγέρθηκε μεταξύ του 1964 (θεμελίωση) και του 1979, οπότε έγιναν και τα θυρανοίξια (στις 18 Ιουλίου) και αντικατέστησε ως έδρα της Αρχιεπισκοπής μία σειρά παλαιότερων ναών, που υπήρξαν καθεδρικοί ναοί από το 1676 και μετά, με τελευταίο από αυτούς τον ναό της Παναγίας της Καρμήλου, γνωστό σήμερα ως Παλαιό Καθεδρικό, έργο του 18ου αιώνα.

Ο Νέος Καθεδρικός έχει κωνικό σχήμα, με εσωτερική διάμετρο 96 μέτρα και εξωτερική 106 μέτρα. Το ύψος του φθάνει τα 75 μέτρα και το εσωτερικό εμβαδόν του τα 8.000 τετραγωνικά μέτρα.

Στο εσωτερικό του ναού υπάρχουν 5.000 καθίσματα για τους πιστούς, ενώ ο χώρος μπορεί να φιλοξενήσει 20 χιλιάδες όρθιους ανθρώπους. Τα 4 ορθογώνια παράθυρα με βιτρώ έχουν ύψος 64 μέτρα, φθάνοντας από το δάπεδο μέχρι την οροφή.

Δειτε επίσης
 Παλαιός Καθεδρικός Ναός του Ρίο ντε Τζανέιρο

Παραπομπές

Εξωτερικοί σύνδεσμοι

 Επίσημος ιστότοπος

Καθεδρικος Ριο ντε Τζανειρο
Καθεδρικος ναος